12. ฐานะการเงินและผลการดำเนินงาน

12.1 งบการเงิน

รายงานการตรวจสอบบัญชีของผู้สอบบัญชีในระยะเวลา 5 ปีที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

12.2 คำอธิบายและการวิเคราะห์ฐานะการเงินและผลการดำเนินงาน

(1) ผลการดำเนินงานที่ผ่านมา

บริษัท อุตสาหกรรมถังโลหะไทย จำกัด (มหาชน)
และบริษัทย่อยมีกำไรสุทธิจากการประกอบธุรกิจรวม 131.58 ล้านบาท เพิ่มขึ้น 19.16 ล้านบาท
หรือคิดเป็นร้อยละ 17.05 เมื่อเปรียบเทียบกับปี 2548

บริษัทและบริษัทย่อยมีรายได้จากการขายจำนวน 1,379.76 ล้านบาท เพิ่มขึ้นจำนวน 82.30
ล้านบาท หรือเพิ่มขึ้นคิดเป็นร้อยละ 6.34 และมีรายได้ค่าเช่าค่าบริการจำนวน 48.47 ล้านบาท
เพิ่มขึ้นจำนวน 6.57 ล้านบาท คิดเป็นร้อยละ 15.68 เมื่อเปรียบเทียบกับปีก่อน
บริษัทและบริษัทย่อยมีรายได้อื่นจำนวน 31.10 ล้านบาท ประกอบด้วยดอกเบี้ยรับ 1.31 ล้านบาท
รายได้จากเงินชดเชยค่าภาษีอากร 8.82 ล้านบาท หนี้สินตัดบัญชีเป็นรายได้ 14.26 ล้านบาท
และรายได้อื่น 6.71 ล้านบาท
ต้นทุนขายต่อรายได้จากการขายของบริษัทและบริษัทย่อยลดลงจากร้อยละ 84.50 ในปี 2548
เป็นร้อยละ 83.53 ในปี 2549 ต้นทุนค่าเช่าและค่าบริการเพิ่มขึ้น 1.80 ล้านบาท
ค่าใช้จ่ายในการขายและบริหารเพิ่มขึ้น 6.97 ล้านบาท คิดเป็นร้อยละ 8.55 มีดอกเบี้ยจ่ายเพิ่มขึ้น
1.52 ล้านบาท และมีภาษีเงินได้นิติบุคคลเพิ่มขึ้นจาก 36.64 ล้านบาท เป็น 36.80
ล้านบาทเมื่อเปรียบเทียบกับปีก่อน

สาเหตุที่กำไรสุทธิของบริษัทและบริษัทย่อยเพิ่มขึ้น
เนื่องจากบริษัทและบริษัทย่อยมีรายได้จากการขายสินค้าเพิ่มขึ้นโดยรายได้ที่เพิ่มเป็นรายได้จากการขายของบริษัทย่อยที่สามารถจำหน่ายสินค้าได้ปริมาณเพิ่มขึ้นมาก
แต่ราคาต่อหน่วยลดลงจากการแข่งขันที่มีความรุนแรงเพิ่มมากขึ้น
อันเป็นผลมาจากสภาวะเศรษฐกิจของประเทศ
สำหรับบริษัทใหญ่มีรายได้จากการขายลดลงโดยลดลงทั้งปริมาณสินค้าและราคาที่สามารถจำหน่ายได้
บริษัทและบริษัทย่อยมีการบริหารจัดการที่ดี ทำให้ต้นทุนขายสินค้าลดลง
รวมทั้งสามารถปรับเพิ่มอัตราค่าเช่าพื้นที่ในอาคารสำนักงานให้เช่า
ทำให้มีรายได้ค่าเช่าและค่าบริการเพิ่มขึ้น
และจากการที่บริษัทได้รับการส่งเสริมจากคณะกรรมการส่งเสริมการลงทุน (BOI)
ทำให้กำไรจากการประกอบกิจการที่ได้รับการส่งเสริมจำนวน 20.45 ล้านบาท
ได้รับการยกเว้นไม่ต้องเสียภาษีเงินได้นิติบุคคลเป็นมูลค่า 5.11 ล้านบาท

บริษัทและบริษัทย่อยไม่ได้รับผลกระทบจากอัตราแลกเปลี่ยนเงินตราต่างประเทศ
ทั้งนี้เนื่องจากบริษัทลดการนำเข้าวัตถุดิบจากต่างประเทศ
และได้ป้องกันความเสี่ยงโดยทำสัญญาซื้อขายเงินตราต่างประเทศล่วงหน้า

ในปี 2549 บริษัทและบริษัทย่อย มีรายได้ทั้งสิ้น 1,459.34 ล้านบาท เพิ่มขึ้นจากปี 2548 จำนวน
89.12 ล้านบาท หรือคิดเป็นร้อยละ 6.50
บริษัทและบริษัทย่อยมีรายได้หลักจากการจำหน่ายผลิตภัณฑ์ บรรจุภัณฑ์ คิดเป็นร้อยละ 94.55
ของรายได้รวม ซึ่งเป็นอัตราส่วนที่ใกล้เคียงกับปีก่อน ส่วนที่เหลือเป็นรายได้จากค่าเช่า ค่าบริการ
รายได้เงินชดเชยค่าภาษี ดอกเบี้ยรับ หนี้สินตัดบัญชีเป็นรายได้ และรายได้อื่น ๆ

ต้นทุนขายของบริษัทและบริษัทย่อยลดลง โดยในปี 2549 ต้นทุนขายของบริษัทและบริษัทย่อย
คิดเป็นร้อยละ 83.53 เปรียบเทียบกับปี 2548 คิดเป็นร้อยละ 84.50
ของรายได้จากการขายทั้งสิ้น

อัตรากำไรขั้นต้นของบริษัทและบริษัทย่อยเพิ่มขึ้นจากร้อยละ 15.50 ในปี 2548 เป็นร้อยละ 16.47
ในปี 2549 และอัตรากำไรจากการดำเนินงานเพิ่มขึ้นจากร้อยละ 9.69 เป็นร้อยละ 10.89
ซึ่งเป็นผลมาจากรายได้จากการขายสินค้าของบริษัทและบริษัทย่อยที่เพิ่มสูงขึ้น
แต่จากผลของสภาวะเศรษฐกิจที่ชะลอตัวและมีการแข่งขันที่รุนแรง
ทำให้บริษัทและบริษัทย่อยต้องลดราคาสินค้าต่อหน่วยลง
บริษัทยังคงรักษาระดับกำไรขั้นต้นไว้ได้โดยการพยายามบริหารต้นทุนขายสินค้าให้มีประสิทธิภาพจนทำให้อัตรากำไรขั้นต้นและอัตรากำไรจากการดำเนินงานของบริษัทและบริษัทย่อยเพิ่มสูงขึ้น

สำหรับอัตราผลตอบแทนต่อผู้ถือหุ้นเพิ่มขึ้นจากร้อยละ 10.70 เป็นร้อยละ 11.18 ในปี 2549
บริษัทโดยคณะกรรมการบริษัทมีมติให้จ่ายเงินปันผลจากผลการดำเนินงานงวดปี 2549 คือตั้งแต่วันที่
1 มกราคม 2549 ถึง 31 ธันวาคม 2549 ในอัตราหุ้นละ 3.60 บาท รวมเป็นจำนวน 54
ล้านบาท ซึ่งคณะกรรมการบริษัทจะได้นำเสนอให้ผู้ถือหุ้นพิจารณาอนุมัติในการประชุมผู้ถือหุ้นประจำปี
2550 ในวันที่ 27 เมษายน 2550 นี้

(2) ฐานะการเงิน

  สินทรัพย์

1)  ส่วนประกอบของสินทรัพย์

สินทรัพย์หมุนเวียนเพิ่มขึ้น 52.49 ล้านบาท หรือคิดเป็นร้อยละ 10.04
โดยเงินสดและรายการเทียบเท่าเงินสดลดลง 8.91 ล้านบาท เงินลงทุนชั่วคราวเพิ่มขึ้น 41.12
ล้านบาท ลูกหนี้การค้าสุทธิเพิ่มขึ้น 13.59 ล้านบาท สินค้าคงเหลือเพิ่มขึ้น 7.69 ล้านบาท
และสินทรัพย์หมุนเวียนอื่นลดลง 1.01 ล้านบาท

สินทรัพย์ไม่หมุนเวียนเพิ่มขึ้น 62.29 ล้านบาท หรือคิดเป็นร้อยละ 7.34
โดยเงินลงทุนระยะยาวอื่นเพิ่มขึ้น 13.42 ล้านบาท สินทรัพย์ให้เช่าสุทธิลดลง 18.70
ล้านบาทจากการตัดค่าเสื่อมราคา ที่ดินอาคารและอุปกรณ์สุทธิเพิ่มขึ้น 69.65 ล้านบาท
เป็นค่าก่อสร้างอาคารโรงงานและเครื่องจักรที่เพิ่มขึ้น 123.67 ล้านบาท
สินทรัพย์ไม่หมุนเวียนอื่นลดลง 1.90 ล้านบาทและลดลงจากการตัดค่าเสื่อมราคาทรัพย์สินประจำปี
จำนวน 53.52 ล้านบาท

2)  คุณภาพของสินทรัพย์

บริษัทและบริษัทย่อยเห็นว่าสินทรัพย์ที่มีอยู่ได้แสดงมูลค่าที่แท้จริงและไม่มีรายการใดที่มีข้อบ่งชี้ว่าจะทำให้ด้อยค่าหรือไม่ได้รับคืน
ซึ่งหากมีทางบริษัทและบริษัทย่อยก็ได้ตั้งสำรองหรือค่าเผื่อการลดค่าไว้แล้ว
ตามหมายเหตุประกอบงบการเงิน ข้อ 3.4, ข้อ 5 ถึง ข้อ 13
จากตารางอัตราส่วนแสดงประสิทธิภาพในการดำเนินงานจะเห็นได้ว่าในปี 2549
บริษัทและบริษัทย่อยมีอัตราผลตอบแทนเพิ่มขึ้นในทุกอัตราส่วน
แสดงให้เห็นถึงคุณภาพของสินทรัพย์ของบริษัทที่เพิ่มขึ้น

+------------------------------------------------+----------+----------+
|   อัตราส่วนแสดงประสิทธิภาพในการดำเนินงาน            | ปี 2549   | ปี 2548   |
+------------------------------------------------+----------+----------+
|  อัตราส่วนผลตอบแทนจากสินทรัพย์                      | 9.21%    | 8.54%    |
+------------------------------------------------+----------+----------+
|  อัตราผลตอบแทนจากสินทรัพย์ถาวร                     | 23.16%   | 22.32%   |
+------------------------------------------------+----------+----------+
| อัตราการหมุนของสินทรัพย์                            | 1.02 เท่า | 1.01 เท่า |
+------------------------------------------------+----------+----------+

ลูกหนี้การค้าสุทธิเพิ่มขึ้นจาก 216.03 ล้านบาท เป็น 229.62 ล้านบาทในปี 2549 หรือเพิ่มขึ้น
13.59 ล้านบาท คิดเป็นร้อยละ 6.29 ระยะเวลาเก็บหนี้เฉลี่ยลดลงจาก 71 วัน เป็น 58 วัน
ซึ่งเป็นผลจากที่บริษัทและบริษัทย่อยเร่งรัด และติดตามการชำระหนี้ของลูกหนี้อย่างใกล้ชิด
และนโยบายการให้สินเชื่ออยู่ระหว่าง 30-90 วัน ส่วนลูกหนี้ค้างชำระที่เกินกว่า 90 วัน ลดลงจาก
2.87 ล้านบาท เหลือ 2.14 ล้านบาท ซึ่งบริษัทและบริษัทย่อยได้ตั้งค่าเผื่อหนี้สงสัยจะสูญไว้ 1.98
ล้านบาท (ดูหมายเหตุประกอบงบการเงิน ข้อ 7)

  สภาพคล่อง

  1) กระแสเงินสด

จำนวนและสัดส่วนของกระแสเงินสดจากกิจกรรมต่าง ๆ

+--------------------------------------------------+---------+---------+
| รายละเอียดกระแสเงินสด                              | ปี 2549  | ปี 2548  |
|                                                  | (       | (       |
|                                                  | ล้านบาท) | ล้านบาท) |
+--------------------------------------------------+---------+---------+
| กำไรจากการดำเนินงานก่อนการเปลี่ยนแปลงในสินทรัพย์และหนี้สิน | 196.69  | 183.43  |
+--------------------------------------------------+---------+---------+
|  จากกิจกรรมดำเนินงาน                               | 217.25  | 234.82  |
+--------------------------------------------------+---------+---------+
| จากกิจกรรมลงทุน                                    | (       | (       |
|                                                  | 169.61) | 111.25) |
+--------------------------------------------------+---------+---------+
| จากกิจกรรมจัดหาเงิน                                 | (56.55) | (32.78) |
+--------------------------------------------------+---------+---------+
| เงินสดและรายการเทียบเท่าเงินสดเพิ่มขึ้น (ลดลง)           | (8.91)  | 90.79   |
+--------------------------------------------------+---------+---------+
| เงินสดและรายการเทียบเท่าเงินสด ณ 31 ธันวาคม           | 128.77  | 137.68  |
+--------------------------------------------------+---------+---------+

ในปี 2549 บริษัทและบริษัทย่อยมีกำไรที่เป็นตัวเงินจากการดำเนินงานลดลงเล็กน้อยจาก 234.82
ล้านบาท เป็น 217.25 ล้านบาท ลดลง 17.60 ล้านบาท
บริษัทและบริษัทย่อยมีสต็อกสินค้าและวัตถุดิบใกล้เคียงกับปีก่อน
เนื่องจากทิศทางของราคาวัตถุดิบไม่แน่นอน
จึงต้องติดตามข้อมูลของราคาวัตถุดิบอย่างใกล้ชิดและไม่เก็บสต็อกไว้มากหรือน้อยเกินไป
บริษัทยังคงนโยบายการซื้อวัตถุดิบหลักในราคาเงินสด เพื่อให้ราคาต้นทุนวัตถุดิบลดลง
จะเห็นได้จากอัตราส่วนหมุนเวียนเจ้าหนี้ของบริษัทอยู่ที่ 14.41 เท่า และระยะเวลาชำระหนี้อยู่ที่
24.98 วัน ใกล้เคียงกับปี 2548 ที่ 14.71 เท่า และ 24.47 วันตามลำดับ

กระแสเงินสดจากกิจกรรมลงทุนเพิ่มขึ้นจากปีก่อน 58.36 ล้านบาท
โดยบริษัทและบริษัทย่อยมีการลงทุนในทรัพย์สินถาวรเพิ่มขึ้น คือค่าก่อสร้างโรงงานแห่งใหม่ของบริษัท
ค่าเครื่องจักรผลิตถังโลหะชุดใหม่
รวมทั้งบริษัทย่อยซื้อเครื่องจักรและอุปกรณ์เพื่อปรับปรุงขบวนการผลิตตามปกติ

บริษัทและบริษัทย่อย กู้ยืมเงินระยะยาวจากสถาบันการเงินเพิ่มขึ้นจำนวน 23.77 ล้าน
ทำให้ภาระหนี้รวมของบริษัทและบริษัทย่อยเพิ่มขึ้น (ตามหมายเหตุประกอบงบการเงินข้อ 16)
เพื่อชำระค่าก่อสร้างอาคารโรงงานและค่าเครื่องจักร
โดยคำนึงถึงความเหมาะสมและความต้องการของแต่ละบริษัท

  2) อัตราส่วนสภาพคล่อง

  --------------------------------------- --------------- ---------------
  รายละเอียดสภาพคล่อง                       ปี 2549          ปี 2548

  อัตราส่วนสภาพคล่อง                         3.01 เท่า        3.07 เท่า

  อัตราส่วนสภาพคล่องหมุนเร็ว                   2.30 เท่า        1.73 เท่า

  อัตราส่วนหมุนเวียนลูกหนี้การค้า                 6.19 เท่า        5.07 เท่า

  ระยะเวลาเก็บหนี้เฉลี่ย                       58.16 วัน        71.01 วัน

  ระยะเวลาขายสินค้าเฉลี่ย                     14.20 วัน        17.89 วัน

  อัตราส่วนหมุนเวียนเจ้าหนี้                     14.41 เท่า       14.71 เท่า

  ระยะเวลาชำระหนี้                          24.98 วัน        24.47 วัน

  CASH CYCLE                              47.38 วัน        64.43 วัน
  --------------------------------------- --------------- ---------------

จากอัตราส่วนสภาพคล่องที่แสดงไว้
แสดงให้เห็นว่าสภาพคล่องของบริษัทและบริษัทย่อยไม่เปลี่ยนอย่างมีนัยสำคัญเมื่อเทียบกับปี 2548
ทำให้บริษัทและบริษัทย่อยยังมีสภาพคล่องเพียงพอที่จะดำเนินธุรกิจได้อย่างมีประสิทธิภาพ

ระยะเวลาครบกำหนดของหนี้ระยะสั้น ไม่มีผลต่อสภาพคล่องของบริษัทและบริษัทย่อย
และบริษัทยังมีความสามารถในการชำระหนี้ระยะยาวได้ตามกำหนด (ดูหมายเหตุประกอบงบการเงิน
ข้อ 16)

โครงสร้างเงินทุน

โครงสร้างเงินทุนของบริษัทและบริษัทย่อยอยู่ในเกณฑ์ที่ดีตลอดหลายปีที่ผ่านมา
อัตราส่วนหนี้สินต่อส่วนผู้ถือหุ้นเท่ากับ 0.21 เท่า เท่ากับปี 2548
บริษัทเชื่อว่าโครงสร้างเงินทุนของบริษัทจัดอยู่ในระดับที่ดีกว่า
เมื่อเปรียบเทียบกับกิจการประเภทเดียวกัน ในส่วนของผู้ถือหุ้นของบริษัทและบริษัทย่อยเพิ่มขึ้นจาก
1,131.03 ล้านบาท เป็น 1,223.49 ล้านบาท
การเพิ่มขึ้นของกำไรสะสมที่ยังไม่ได้จัดสรรอันสืบเนื่องมาจากกำไรที่มาจากผลประกอบการของบริษัทและบริษัทย่อย

สำหรับหนี้สิน บริษัทและบริษัทย่อยเพิ่มขึ้นจาก 240.49 ล้านบาท เป็น 262.81 ล้านบาท เพิ่มขึ้น
22.32 ล้านบาท คิดเป็นร้อยละ 9.28 โดยเจ้าหนี้และตั๋วเงินจ่ายการค้าเพิ่มขึ้น 39.26 ล้านบาท
สินเชื่อจากสถาบันการเงินลดลง 10.11 ล้านบาท และหนี้สินอื่นลดลง 6.83 ล้านบาท
ตามหมายเหตุประกอบงบการเงินข้อ 14 ถึงข้อ 16 โดยมีอัตราดอกเบี้ย หลักประกัน
และเงื่อนไขของหนี้สินเป็นไปตามปกติทั่วไป
บริษัทและบริษัทย่อยไม่มีภาระหนี้เงินกู้ยืมเป็นเงินตราต่างประเทศ ยกเว้นภาระ L/C
ในการซื้อวัตถุดิบจากต่างประเทศ ตามหมายเหตุประกอบงบการเงิน ข้อ 28

3) ปัจจัยและอิทธิพลหลักที่อาจกระทบต่อผลการดำเนินงานหรือฐานะการเงินในอนาคต

ปัจจัยและอิทธิพลหลักที่อาจกระทบต่อผลการดำเนินงานในอนาคต
รายละเอียดดูตามหัวข้อเรื่องปัจจัยความเสี่ยง

4) ค่าตอบแทนจากการสอบบัญชีและตรวจสอบระบบควบคุมภายใน

4.1 ค่าตอบแทนจากการสอบบัญชี

บริษัทและบริษัทย่อยจ่ายค่าตอบแทนการสอบบัญชีให้แก่สำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมาเป็นจำนวนเงินรวม
1,535,000 บาท เพิ่มขึ้นจากปีก่อนจำนวน 70,000 บาท

4.2 ค่าบริการอื่น

บริษัทและบริษัทย่อยจ่ายค่าตอบแทนการตรวจสอบระบบการควบคุมภายในให้แก่สำนักงานผู้ตรวจสอบในรอบปีบัญชีที่ผ่านมาเป็นจำนวนเงิน
240,000 บาท เพิ่มขึ้นจากปีก่อน จำนวน 20,000 บาท